സോവിയറ്റ് ചാരസംഘടന എജെന്റ്റില് നിന്ന് റഷ്യയുടെ പ്രസിഡന്റ് പദവിയിലേക്ക് സ്റ്റാലിന് ശേഷം കൂടുതല് കാലം അധികാരത്തിലിരുന്ന നേതാവ് വെട്ടിപ്പിടിച്ച് തന്ത്രങ്ങള് മെനഞ്ഞ് അധികാരം തുടരുന്ന വ്ലാദിമിര് പുടിന് പാര്ലമെന്റ് തിരഞ്ഞെടുപ്പില് മൂന്നില് രണ്ടില് കൂടുതല് ഭൂരിപക്ഷത്തോടെ വീണ്ടും സമ്ബൂര്ണ മേധാവിത്വം നേടിയിരിക്കുകയാണ് റഷ്യന് പ്രസിഡന്റ് വ്ലാദിമിര് പുടിന്റെ യുണൈറ്റഡ് റഷ്യ പാര്ട്ടി. പ്രതിപക്ഷ പാര്ട്ടികളുടെ വായ മൂടികെട്ടിയും അവരുടെ നേതാക്കളെ ജയിലിലടച്ചുമാണ് റഷ്യന് സര്ക്കാര് തിരഞ്ഞെടുപ്പ് നടത്തിയത്. വോട്ടെടുപ്പില് വ്യാപകമായി ക്രമക്കേടുകള് നടന്നുവെന്ന് നിരീക്ഷകര് അഭിപ്രായപ്പെടുന്നു. പുടിന്റെ പ്രധാന രാഷ്ട്രീയ എതിരാളിയായ അലക്സി നവല്നി ആകട്ടെ ഇപ്പോള് ജയിലഴിക്കുള്ളിലുമാണ്. അലക്സിയുടെ സംഘടനയെ റഷ്യന് ഗവണ്മെന്റ് ഭീകരസംഘടനയായി പ്രഖ്യാപിക്കുകയും ചെയ്തിരുന്നു. വരുന്ന തിരഞ്ഞെടുപ്പുകളില് പ്രസിഡന്റ് സ്ഥാനമുറപ്പിക്കാനും, ഭരണഘടനയില് മാറ്റങ്ങള് വരുത്താനും പുടിന് ഈ വിജയം വലിയ തോതില് സഹായകമാകും. തിരഞ്ഞെടുപ്പില് വന് ക്രമക്കേടുകള് നടന്നുവെന്ന് ആരോപിച്ച് കമ്യൂണിസ്റ്റ് പാര്ട്ടി മോസ്കോയില് പ്രകടനം നടത്തുകയുണ്ടായി. ക്രമക്കേട് നിറഞ്ഞതായിരുന്നു റഷ്യന് തിരഞ്ഞെടുപ്പ് എന്ന് അമേരിക്കയും, സ്വതന്ത്ര ജനാധിപത്യത്തിന് ആഘാതമാണെന്ന് ബ്രിട്ടനും പ്രതികരിച്ചു. പക്ഷെ ഇതൊന്നും വ്ലാദിമിര് പുടിനെ കുലുക്കുന്നില്ല എന്നതാണ് സത്യം. എന്തെന്നാല് അദ്ദേഹത്തിന്റെ പൂര്വ്വകാല ചരിത്രത്തിലെ അനുഭവങ്ങളും, അതില് നിന്ന് അയാള് തന്നില് തന്നെ പരിവര്ത്തനപ്പെടുത്തിയെടുത്ത നിലപാടുകളും, എതിരാളികളെ എങ്ങനെ നേരിടണമെന്ന കൃത്യമായ ബോധ്യവും പുടിനെ ശക്തനായ നേതാവാക്കി മാറ്റി. 1952 ഒക്ടോബര് 7ന് സോവിയറ്റ് യൂണിയനിലെ ലെനിന് ഗ്രാഡില് സാധാരണ ഒരു തൊഴിലാളി കുടുംബത്തിലാണ് വ്ലാദിമിര് പുടിന് ജനിച്ചത്. പിതാവിന്റെ പിതാവ് സ്പിരിഡന് പുടിന്, സോവിയറ്റ് ഭരണാധികാരികളും വിപ്ലവ നേതാക്കളുമായ ലെനിന്റെയും സ്റ്റാലിന്റെയും പാചകക്കാരനായിരുന്നു. സ്കൂള് വിദ്യാഭ്യാസ കാലത്ത് ജൂഡോ എന്ന കായിക ഇനത്തില് പുടിന് വൈദഗ്ദ്യം നേടി. 1975ല് ബിരുദം കരസ്ഥമാക്കിയ പുടിന് സോവിയറ്റ് കമ്മ്യൂണിസ്റ്റ് പാര്ട്ടിയില് അംഗമായി. കുറ്റാന്വേഷണം ഏറെ ഇഷ്ടപ്പെട്ടിരുന്ന അദ്ദേഹം തന്റെ 23 ആം വയസ്സില് സോവിയറ്റ് യൂണിയന്റെ ചാരസംഘടനയായ കെജിബി യുടെ ഏജന്റായി ജര്മ്മനിയില് നിയമിക്കപ്പെട്ടു. എന്നാല് കിഴക്കന് യൂറോപ്പില് കമ്യൂണിസത്തിനുണ്ടായ തളര്ച്ചയോടെ ബെര്ലിന് മതില് തകര്ന്നു. 1989 ഡിസംബര് 5 ന് ബെര്ലിന് മതില് തകര്ത്തു കൊണ്ട് ഒരു വലിയ ജനക്കൂട്ടം കിഴക്കന് ജര്മ്മന് രഹസ്യപോലീസായ സ്റ്റാസിയുടെ ഡ്രെസ്ഡന് ആസ്ഥാനത്തേക്ക് ഇരച്ചു കയറി. ഒരു സംഘം പ്രകടനക്കാര് സോവിയറ്റ് രഹസ്യ സംഘടന കെജിബി യുടെ പ്രാദേശിക ആസ്ഥാനത്തിലേക്ക് തീയിടാനും നീങ്ങി. ഈ സംഭവമാണ് വ്ലാദിമിര് പുടിന് എന്ന നേതാവിന്റെ ജനനത്തിലേയ്ക്ക് നയിച്ചത്. കെജിബി ഓഫീസില് പുടിന് എന്ന യുവാവ് തനിച്ചായിരുന്നു. എന്ത് ചെയ്യണമെന്നറിയാതെ പകച്ചു നിന്ന പുടിന് ഒരു റെഡ് ആര്മി ടാങ്ക് യൂണിറ്റിന്റെ ആസ്ഥാനവുമായി ബന്ധപ്പെട്ടു. എന്നാല് അടിയന്തിര ഇടപെടല് ആവശ്യപ്പെട്ട ആ യുവാവിന് ലഭിച്ച ഉത്തരം അയാളില് ഞെട്ടല് സൃഷ്ടിക്കുകയും ജീവിതം മാറ്റി മറിക്കുകയും ചെയ്യുകയായിരുന്നു. മോസ്കോയില് നിന്നുള്ള ഉത്തരവുകളില്ലാതെ ഞങ്ങള്ക്ക് ഒന്നും ചെയ്യാന് കഴിയില്ല എന്നായിരുന്നു ആദ്യ മറുപടി. തുടര്ന്ന് മോസ്കോ നിശബ്ദമാണ് എന്ന ഉത്തരവും. ഈ വാക്കുകള് പുടിന് ഞെട്ടല് സമ്മാനിച്ചു. രണ്ടും കല്പ്പിച്ച് ആ യുവാവ് ഇരച്ചു കയറി വരുന്ന ജനക്കൂട്ടത്തിന്റെ മുന്നിലേക്ക് ഇറങ്ങി ചെന്നു. അയാള് ജനക്കൂട്ടത്തോട് പറഞ്ഞു, ഇവിടേയ്ക്ക് ഇരച്ചു കയറരുത്. ഉള്ളില് ആയുധധാരികളായ റഷ്യന് പട്ടാളമുണ്ട്. അവര്ക്ക് ആയുധമെടുക്കേണ്ടി വരും. വ്ലാദിമിര് പുടിന് ജനക്കൂട്ടത്തെ സധൈര്യം നേരിട്ടുകൊണ്ട് ഭീഷണിപ്പെടുത്തി. ഒറ്റയ്ക്ക് ഇറങ്ങിവന്ന് തെല്ലും പതറാതെയുള്ള ആ യുവാവിന്റെ ഭീഷണിപ്പെടുത്തലില് ജനക്കൂട്ടം വിരണ്ടു. അവസാനം അവര്ക്ക് അതില് നിന്നും പിന്മാറേണ്ടി വന്നു. ജനക്കൂട്ടം പിന്മാറിയതോടെ അവിടെ നിന്നും രക്ഷപ്പെടുന്നതിന് മുമ്ബ് കെജിബി യുടെ രഹസ്യ രേഖകളെല്ലാം അഗ്നിക്കിരയാക്കി തെളിവ് നശിപ്പിച്ചു വ്ലാദിമിര് പുടിന് എന്ന വിശ്വസ്തനായ ആ കമ്മ്യൂണിസ്റ്റ് പോരാളി. എന്നാല് ആ സംഭവത്തോടെ മോസ്കോ നിശബ്ദമാണ് എന്ന വാക്ക് ആ യുവാവിനെ വേട്ടയാടാന് തുടങ്ങി. അന്നു മുതല് ഇന്നുവരെ പ്രകോപിതരായ ജനക്കൂട്ടത്തെ പുടിന് ഭീഷണികള്കൊണ്ട് നേരിടുന്നു. ഇന്ന് വ്ലാദിമിര് പുടിന് സ്വയം ഒരു മോസ്കോ ആയി മാറി. എന്ത് തീരുമാനവും കൈക്കൊള്ളാന് സാധ്യമായ സ്ഥാനം ഉറപ്പിച്ചിരിക്കുന്നു റഷ്യയുടെ പ്രസിഡന്റ് വ്ലാദിമിര് പുടിന്. ജനങ്ങള്ക്ക് മുന്നില് ഒരു ഹീറോ പരിവേഷത്തിലാണ് വ്ലാദിമിര് പുടിന് പല സന്ദര്ഭങ്ങളിലും പ്രത്യക്ഷപ്പെട്ടിട്ടുള്ളത്. ഹോളിവുഡ് ചിത്രം കാണുന്നപോലെ ആരാധകര് പുടിന്റെ രീതികളെ നോക്കി കാണുന്നു. 2000 ല് ചൈനയിലേയ്ക്ക് യുദ്ധവിമാനം പറത്തുന്നതും 2011ല് റഷ്യന് ബൈക്കേഴ്സ് ഫെസ്റ്റിവലില് ബൈക്ക് യാത്രികര്ക്കൊപ്പം സ്റ്റൈലില് ബൈക്കോടിച്ചതും ആരാധകര് ഏറ്റെടുത്ത് ആഘോഷിച്ചു. അര്ദ്ധ നഗ്നനായുള്ള കുതിര സഫാരിയും ജിമ്മിലെ വര്ക്കൗട്ട് പരിശീലനങ്ങളുമെല്ലാം തരംഗം സൃഷ്ടിച്ചു. ഹോളിവുഡ് സിനിമകളിലെ ആക്ഷന് ഹീറോയെ പോലെ മാത്രമല്ല, തന്റെ മൃദുവായ വശങ്ങള് കാണിക്കാന് നായക്കുട്ടികളെ കെട്ടിപിടിക്കുന്നതും വംശനാശഭീഷണി നേരിടുന്ന അമുര് കടുവകളെ പരിപാലിക്കുന്നതും കുട്ടികളെ ജൂഡോ പഠിപ്പിക്കുന്നതുമെല്ലാം ജനങ്ങള്ക്കിടയില് അദ്ദേഹം അവതരിപ്പിച്ചു. രണ്ട് പതിറ്റാണ്ടിലേറെയായി അധികാരത്തില് ഇരുപ്പുറപ്പിച്ചിട്ടുള്ള വ്ലാദിമിര് പുടിന് സോവിയറ്റ് ഏകാധിപതിയായ ജോസഫ് സ്റ്റാലിന് ശേഷം മറ്റേത് ക്രെംലിന് നേതാവിനേക്കാളും കൂടുതല് കാലം ഭരണം കൈപിടിയിലൊതുക്കിയ നേതാവാണ്. തന്റെ എതിരാളികളെ എങ്ങനെ നേരിടണമെന്നും അധികാരം തന്ത്രപൂര്വം എങ്ങനെ നിലനിര്ത്താമെന്നും ബോധ്യമുള്ള ഈ 68 കാരന് പഴയ കെജിബി ഏജന്റായ യുവാവിനെക്കാള് ചുറുചുറുക്കോടെ പ്രവര്ത്തിക്കുകയാണ്. Tags